Rīgā

.07.2017. Nr.

Uz 23.05.2017. Nr. 142.1-89-12/17

Saeimas Prezidijam

Par piedāvātajiem Saeimas autobāzes pakalpojumiem

Cienījamā Mūrnieces kundze!

Ministru kabinets 2017. gada 23. maijā saņēma Saeimas Prezidija vēstuli Nr. 142.1-89-12/17 ar aicinājumu valsts pārvaldes iestādēm izvērtēt iespēju izmantot piedāvātos Saeimas autobāzes pakalpojumus un sniegt atbildi līdz 2017. gada 17. jūlijam. Lai sagatavotu atbildi uz šo vēstuli, Valsts kanceleja 2017. gada 29. jūnijā rīkoja ministriju valsts sekretāru un Saeimas administrācijas pārstāvju kopīgu tikšanos, kurā tika pārrunāts Saeimas autobāzes pakalpojumu piedāvājums un turpmākā rīcība valsts pārvaldes autoparka izmantošanas efektivitātes vērtēšanai. Tāpat Valsts kanceleja lūdza visas ministrijas un Pārresoru koordinācijas centru līdz 2017. gada 10. jūlijam sniegt rakstisku viedokli par iespējām izmantot Saeimas autobāzes piedāvātos pakalpojumus, jautājumu un precizējumu gadījumā par Saeimas autobāzes piedāvājumu aicinot tās sazināties ar Saeimas Administrāciju. Pamatojoties uz Valsts kancelejas apkopotajiem ministriju sniegtajiem viedokļiem, Ministru kabinets sniedz šādu informāciju.

Saeimas autobāzes pakalpojumus kopš 2000. gada izmanto Vides aizsardzības un reģionālās attīstības ministrija, kas norāda, ka ar šiem pakalpojumiem ir apmierināta. Citas ministrijas Saeimas autobāzes pakalpojumus līdz šim nav izmantojušas.

Daļa no ministrijām sniegušas viedokli, ka Saeimas piedāvātie pakalpojumi tām šobrīd nav aktuāli, minot dažāda veida pamatojumu:

* + Vairākas ministrijas ir noslēgušas auto nomas līgumus, kuri būs spēkā arī turpmākajos gados un kuru pārtraukšana būtu ekonomiski neizdevīga. Šādu līgumu termiņš svārstās no 2018. gada līdz 2020. gadam. Attiecīgās ministrijas piebilst, ka Saeimas piedāvājumu varētu izskatīt pēc šobrīd noslēgto līgumu termiņa beigām.
  + Daļa ministriju padotības iestāžu savas funkcijas pilda visā valsts teritorijā, savukārt Saeimas autobāzes pakalpojumi pamatā tiek piedāvāti Rīgā. Šādos gadījumos iestādes izmanto savu autoparku, kuram turklāt ir elastīgākas izmantošanas iespējas, tai skaitā ārpus parastā darbalaika.
  + Atsevišķu ministriju padotības iestādes dienesta autotransportu izmanto specifiskiem izbraukumiem, pārvietojoties pa zemākas kategorijas valsts vai pašvaldību autoceļiem, kā arī pa lauku un mežu ceļiem. Šādiem nolūkiem iestādes izmanto savu autotransportu, kas ir pielāgots specializētu pamatfunkciju veikšanai.
  + Daļai ministriju šobrīd ir savs papildu servisa nodrošinājums. Piemēram, šobrīd spēkā esošā auto nomas līguma ietvaros piegādātājs nodrošina arī apkopes un remonta pakalpojumus. Tāpat ministrijām bieži vien ir arī sava apsargājama autostāvvieta u. tml.

Atsevišķas ministrijas paudušas viedokli, ka tās varētu izskatīt iespēju izmantot Saeimas autobāzes piedāvātos pakalpojumus. Vienlaikus tās norāda arī dažādus priekšnosacījumus:

* + Saeimas autobāzes pakalpojumus izmantotu, ja tie būtu saimnieciski izdevīgākie starp citiem piedāvājumiem tirgū. Iestādes vērš uzmanību uz to, ka Saeimas autobāzes piedāvātie pakalpojumi šobrīd ir dārgāki, salīdzinot ar esošajām alternatīvām. Raksturojot šo atšķirību, iestādes atsaucas arī uz konkrētiem piemēriem un salīdzinājumiem. Kā vienu no labākajiem risinājumiem, kas varētu ietaupīt valsts budžeta izdevumus (kuri saistīti ar automašīnu iegādi vai nomu, šoferu pakalpojumiem, autoparka uzturēšanu, automašīnu piesaisti konkrētām amatpersonām), iestādes saredz automašīnu izsaukuma principa (taksometra pakalpojumu) izmantošanu.
  + Ministrijas norāda arī uz to, ka atbilstoši Publisko iepirkumu likumā noteiktajam pakalpojumu iepirkumos jāpiemēro likuma prasības. Tas ir, ja kādai iestādei ir nepieciešami pārvadāšanas pakalpojumi, šie pakalpojumi jāiepērk, piemērojot Publisko iepirkumu likuma regulējumu. Tā kā atbilstoši Publisko iepirkumu likuma 1. panta 9. un 22. punktā ietvertajām definīcijām arī publiskas personas (pasūtītāji) var būt pakalpojumu sniedzēji (piegādātāji), līdz ar to Saeimas autobāze minētajā gadījumā darbojas konkurences apstākļos tāpat kā citi pārvadāšanas pakalpojumu sniedzēji, piedāvājot savus pakalpojumus iestādēm. Atbilstoši Publisko iepirkumu likuma regulējumam tikai īpašos gadījumos iestādes var piešķirt līgumus, nepiemērojot minētās iepirkumu procedūras vai iepirkumu procedūrās detalizēti noteikto regulējumu. Līdz ar to, ja kāda iestāde vēlas izmantot Saeimas autobāzes pakalpojumus, tad tās darbībām jāatbilst Publisko iepirkumu likuma regulējumam un no tā izrietošajiem principiem.
  + Tiek ierosināts Saeimas autobāzes pakalpojumus piedāvāt, izmantojot Elektroniskās iepirkumu sistēmas (EIS) platformu, lai iestādes šos pakalpojumus varētu izmantot atbilstoši nepieciešamībai.
  + Piedāvātos pakalpojumus varētu izmantot galvenokārt tās iestādes, kuras atrodas Rīgā un kurām autotransports ir nepieciešams tipveida administratīvo funkciju nodrošināšanai.
  + Saeimas autobāzes piedāvāto neregulāro autonomas pakalpojumu varētu izmantot īpašās situācijās, piemēram, ja iestādēm rastos nepieciešamība pēc lielāka skaita vai augstākas klases transportlīdzekļiem.

Pateicoties Saeimas Publisko izdevumu un revīzijas komisijas iniciatīvai, Valsts kanceleja 2016. gadā ir veikusi analīzi par ministriju un padotības iestāžu autoparku, kuras rezultātā identificētas automašīnas ar nepietiekamu nobraukumu. Iestādes par to ir sniegušas savus skaidrojumus, norādot, ka ir uzsākta attiecīgo automašīnu norakstīšana vai pārdošana, kā arī tiek plānoti citi risinājumi autoparka izmantošanas efektivitātes uzlabošanai.

Papildus vēlamies informēt, ka Valsts kancelejas vadībā tiek veidota starpinstitūciju darba grupa, lai padziļināti izvērtētu Saeimas Publisko izdevumu un revīzijas komisijas 2017. gada 30. marta vēstulē (Nr. 142.9/12-44-12/17) sniegtos ieteikumus autoparka efektīvākai izmantošanai valsts pārvaldē. Orientējošais darba grupas pirmās sanāksmes laiks tiek plānots 2017. gada augusta vidū.

Pielikumā: Ministru kabineta 2017. gada 18. jūlija sēdes protokola   
(Nr. . § izraksts uz lp.)

Ministru prezidents Māris Kučinskis

Hermanis 67082953

janis.hermanis@mk.gov.lv